Geskep op Saterdag, 15 April 2017 21:33
Só is die dood die einde van ons lewens, die laaste grens van alles wat ons is en doen. Die dood is die simbool van ons nietigheid, ons eindigheid en verganklikheid as mense. Dink maar aan Ps 103, waar Dawid so treffend skryf oor die nietigheid en kortstondigheid van die mens se lewe, en hoe gou die dood daaraan 'n einde bring: Die mens, sy lewensduur is soos dié van gras, soos dié van 'n veldblom wat oopgaan: as die woestynwind daaroor waai, is dit weg en sy plek vir altyd leeg. (103:15,16) Die dood is dié mag wat 'n einde maak aan al ons arbeid, planne, drome en verhoudings. In die lig van die dood lyk alles dikwels so sinloos en leeg, sodat die Bybel die dood 'n mag noem wat ons verslaaf en waarvoor die mens in vrees lewe: Aangesien hierdie kinders mense van vlees en bloed is, het Hy ook net soos hulle mens geword. Dit het Hy gedoen om deur sy dood dié een wat mag het oor die dood, dit is die duiwel, te vernietig en om hulle wat uit vrees vir die dood hulle hele lewe lank in slawerny was, te bevry. (Heb 2:14,15).
Maar vir die Nuwe Testament is die dood nie net die mag van verganklikheid nie; dit staan ook vir die mag van die sonde. Daarom sê Ef 2:1 dat die mens dood is as gevolg van sy sonde, maw die mens is só in die mag van die sonde vasgevang dat hy magteloos is om goed te doen en om vir God te dien. Net soos die dood as verganklikheid oor ons heers – ons moet almal eendag sterwe – en ons almal in sy greep hou en verslaaf, net so heers die dood ook as 'n sondemag oor ons almal en hou ons almal in sy greep en verslaaf ons, sodat ons letterlik nie by magte is om God waarlik te dien nie. U ken almal die bekende gedeelte in Rom 7 waar Paulus skryf hoe hy vir God wil dien, maar hoedat die mag van die sonde hom telkens weer só vashou dat hy net nie vir God kán dien nie, sodat hy in 7:24 uitroep: Ek, ellendige mens! Wie sal my van hierdie doodsbestaan verlos?
Hoor u dit? God is sterker as die dood! Daarom is die Here Jesus nie aan die kruis dood en nou is alles klaar en verby nie. Nee! Die Here Jesus het weer opgestaan uit die dood! Sy graf is leeg!
kan Hy ook vandag en elke dag óns hopelose, uitsiglose doodsituasies van moedeloosheid en wanhoop in lewe en nuwe moontlikhede verander;
kan Hy ons kragteloosheid en mislukking teen die sonde en versoekings verander in 'n lewe van oorwinning;